ડૉલી (સોનમ કપૂર) એક એવી છોકરી છે જે પૈસા માટે કાંઈ પણ કરી શકે છે અને પૈસા માટે કાંઈ પણ કરવા તૈયાર થયેલી આ છોકરીના હાથમાં છોકરાને પટાવી, તેની સાથે લગ્ન કરી, છોકરાના ખાનદાનને ખંખેરી લેવાનો રસ્તો આવી જાય છે. ડૉલી પોતાના આ રસ્તામાંથી સોનુ (રાજકુમાર રાવ) અને મનોજ સિંહ ચઢ્ઢા (વરુણ શર્મા)ને ખંખેરી ચૂકી છે. બન્નેની કાર્યપદ્ધતિ સેમ છે. પહેલાં છોકરાને પ્રેમમાં પાડવાનો અને પછી લગ્નની રાતે ઘરઆખામાં હાથફેરો કરીને રફુચક્કર થઈ જવાનું. અલબત્ત, આ કાંડ કર્યા પછી સ્વાભાવિક રીતે પોલીસ-ફરિયાદ પણ થાય છે અને ડૉલીની શોધખોળ શરૂ થાય છે. જોકે ડૉલી એ પહેલાં ગાયબ થઈ જાય છે. ડૉલી વધુ એક વાર આ જ પ્રકારનો કાંડ કરે છે અને આ વખતે કાંડ કર્યા પછી હવે તે બરાબરની ફસાય છે. જોવાનું એ છે કે ચબરાક અને સ્ટ્રીટ-સ્માર્ટ એવી ડૉલી આ વખતે બચે છે કે પછી પોતાની જ ચાલમાં તે ફસાઈ જાય છે.